کِهیبانی پری
 تَچوکین آپءِپُشتءَ کِشک رَنداِیت
 گنوک اِنت دل که پَر تو پَهر بَنداِیت
 کهیبانی پری سَر چادرءَ بَے
 نه سَگّان کسّے بالاداِت به گنداِیت
 تئی وَش زِیمرین گالوارمان کُلّءَ
 منی ریشین دلءَ بَندان چه سِنداِیت
 مه شِنگین مِسکین مَلگوران مه شِنگین
 پَمن جَمبر گمانی سیاه بَنداِیت
 کپ اِیت کبگ چه وتی کرامءُکهیبان
 چو دابانی گُلءَ راهءَ به گنداِیت
 نه دل پَمّن نه دراهین زندمانی
مه گندات اِنت کسے چیزے که من دِیت
 منی بَهتءَ سیاهی مان پوش اِیت
 وتی گواپان اَگان مَهدیم رَنداِیت
 من اِشکءِبرهنگین ڈنّءِ مَیاران
 گمءِ جُڑ پَمّن بے ساهار گرنداِیت
 مکن جُستءَ شَپانی روچ تَهاراِنت
 که دیدگ گونمنءَ سَهتے نه ننداِیت
 من کول ءُ نَدرمَنّان په مُریدءَ
 که گونمن یک بَرے هانل به کنداِیت
 نه بیت اِنت اُومرءُ ماهو هَمک کس
 سید کس په کسی اَهدان نه ننداِیت
 سیدهاشمی